DEĊIŻJONI TAL-KUMMISSJONI
tat-8 ta' Mejju 2008
li temenda l-Annessi I u II tad-Deċiżjoni 2002/308/KE li tistabbilixxi listi ta' żoni approvati u stabbilimenti ta' l-akkwakultura approvati fir-rigward ta' waħda jew aktar mill-mard tal-ħut settiċemija emorraġika virali (VHS) u nekrożi ematopojetika infettiva (IHN)
(notifikata bid-dokument numru C(2008) 1719)
(Test b'rilevanza għaż-ŻEE)
(2008/427/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat id-Direttiva tal-Kunsill 91/67/KEE tat-28 ta' Jannar 1991 dwar il-kondizzjonijiet tas-saħħa ta' l-annimali li jirregolaw it-tqegħid fis-suq ta' annimali u prodotti ta' l-akkwakultura (1), u partikolarment l-Artikoli 5 u 6 tagħha,
Billi:
(1)
Id-Deċiżjoni tal-Kummissjoni 2002/308/KE (2) tistabbilixxi l-listi ta' żoni approvati u stabbilimenti ta' l-akkwakultura (postijiet tat-tkabbir tal-ħut) approvati li jinsabu f'żoni mhux approvati fir-rigward ta' ċertu mard tal-ħut.
(2)
Il-Ġermanja, Franza, l-Italja, l-Awstrija u s-Slovenja ressqu l-ġustifikazzjonijiet għall-kisba ta' l-istatus ta' stabbilimenti ta' l-akkwakultura approvati f'żoni mhux approvati, fir-rigward tas-settiċemija emorraġika virali (VHS) u n-nekrożi ematopojetika infettiva (IHN), għal ċerti stabbilimenti fit-territorju tagħhom. Id-dokumentazzjoni li ngħatat turi li dawn l-istabbilimenti jissodisfaw ir-rekwiżiti ta' l-Artikolu 6 tad-Direttiva 91/67/KEE. Għalhekk huma jikkwalifikaw għall-istatus ta' stabbilimenti approvati f'żona mhux approvata u għandhom jiżdiedu mal-lista ta' stabbilimenti approvati.
(3)
Id-Danimarka, Franza, l-Italja u r-Renju Unit ressqu l-ġustifikazzjonijiet għall-kisba ta' l-istatus ta' żoni approvati, fir-rigward tal-VHS u l-IHN, għal ċerti żoni fit-territorju tagħhom. Id-dokumentazzjoni li ngħatat turi li dawk iż-żoni jissodisfaw ir-rekwiżiti ta' l-Artikolu 5 tad-Direttiva 91/67/KEE. Għalhekk jikkwalifikaw għall-istatus ta' żoni approvati u għandhom jiżdiedu mal-lista ta' żoni approvati.
(4)
Franza u l-Finlandja ressqu l-ġustifikazzjonijiet għall-kisba ta' l-istatus ta' żoni approvati, fir-rigward tal-VHS u l-IHN, għal ċerti żoni fit-territorju tagħhom. Id-dokumentazzjoni li ngħatat turi li dawk iż-żoni jissodisfaw ir-rekwiżiti ta' l-Artikolu 5 tad-Direttiva 91/67/KEE.
(5)
Il-Ġermanja nnotifikat il-preżenza tal-VHS fi stabbiliment li qabel kienet titqies bħala ħielsa minn din il-marda. Dik iż-żona, għalhekk, m'għandhiex tibqa' tidher fid-Deċiżjoni 2002/308/KE bħala ħielsa mill-VHS.
(6)
Id-Danimarka għarrfet li ċerti stabbilimenti ta' l-akkwakultura approvati fir-rigward tal-VHS u l-IHN ma jikkonformax mar-rekwiżiti ta' manutenzjoni biex jitqiesu bħala ħielsa mill-VHS. Dawn l-istabbilimenti, għalhekk, m'għandhomx jibqgħu jidhru fid-Deċiżjoni 2002/308/KE bħala ħielsa mill-VHS.
(7)
L-Italja bagħtet notifika li ċerti programmi għall-ħelsien mill-VHS u l-IHN approvati mid-Deċiżjoni tal-Kummissjoni 2003/634/KE tat-28 ta' Awwissu 2003 li tapprova programmi li għandhom l-għan li jinkiseb l-istatus ta' żoni approvati u ta' stabbilimenti ta' l-akkwalkultura approvati f'żoni li mhumiex approvati fir-rigward ta' settiċemija emorraġika virali (VHS) u nekrożi ematopojetika infettiva (IHN) fil-ħut (3) ġew finalizzati. Iż-żona u l-istabbiliment ikkonċernati jikkwalifikaw għall-istatus ta' żona approvata u stabbiliment approvat f'żona mhux approvata u għalhekk għandhom jiżdiedu mal-lista ta' żoni approvati jew stabbilimenti approvati f'żoni mhux approvati fid-Deċiżjoni 2002/308/KE rispettivament.
(8)
Id-Deċiżjoni 2002/308/KE għandha għalhekk tiġi emendata skond dan.
(9)
Il-miżuri stipulati f'din id-Deċiżjoni huma konformi ma' l-opinjoni tal-Kumitat Permanenti dwar il-Katina Alimentari u Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2002/308/KE hija emendata kif ġej:
(1)
L-Anness I jinbidel bit-test ta' l-Anness I ta' din id-Deċiżjoni.
(2)
L-Anness II jinbidel bit-test ta' l-Anness II ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 8 ta' Mejju 2008.